Sebastian Repo

Sebastian Patrik Repo (s. 23. kesäkuuta 1996 Lahti) on suomalainen jääkiekkoilija, joka pelaa SM-liigajoukkue Helsingin IFK:ssa. Hän on pelipaikaltaan oikea laitahyökkääjä, mutta Repo osaa pelata myös keskellä. Hänet on tunnettu pelityyliltään voimahyökkääjänä. Repo laukoo oikealta.

 Ura 
 Seuraura 
Repo on Pelicansin kasvatti. Hän toimi seuran C-nuorten varakapteenina kaudella 2011–2012, jolloin Repo johdatti Pelicansin C-nuorten I-divisioonan pronssiin. Hän toimi myös seuran B-nuorten varakapteenina kaudella 2012–2013, jolloin Repo voitti Pelicansin sisäisen piste- ja syöttöpörssin tehoilla 16+28=44. Kaudella 2013–2014 hän oli seuran A-nuorten kolmanneksi paras pistemies Aatu Viljasen kanssa tehoilla 14+22=36.

Kaudeksi 2014–2015 Repo nousi juniorisopimuksella Pelicansin SM-liigarinkiin. Hän teki liigadebyyttinsä 17. lokakuuta 2014 vieraissa KalPaa vastaan. Repo merkittiin Pelicansin nelosketjun oikeaan laitaan Mikko Lahtelan ja Joonas Hurrin viereen. Hän sai ottelussa jääaikaa 11.24 minuuttia. Tammikuussa 2015 Repo siirtyi loppukaudeksi Pohjois-Amerikkaan USHL-junioriliigan Sioux City Musketeersiin. Muutamaa päivää myöhemmin hän teki kaksi seuraavaa kautta kattavan sopimuksen Pelicansin kanssa.

Repo teki liigauransa avausmaalin kauden 2015–2016 toisella kierroksella 12. syyskuuta 2015 Espoo Bluesia vastaan. Erik Kakko valitsi hänet ottelun Alumnien tähtien ykköstähdeksi. Kaikkiaan Revon varsinainen tulokaskausi SM-liigassa toi 50 runkosarjaottelussa tehot 15+13=28. Hän oli Pelicansin toiseksi paras maalintekijä Juha Leimun jälkeen. Repo sijoittui SM-liigan tulokkaiden pistepörssissä toiseksi edellään vain Tapparan Patrik Laine. Repo oli kauden päätteeksi kolmen kärkiehdokkaan joukossa ehdolla SM-liigan parhaalle tulokkaalle myönnettävän Jarmo Wasaman muistopalkinnon voittajaksi, mutta palkinnon vei kuitenkin Tapparan hyökkääjä Patrik Laine.

HK Sotši varasi Revon neljännellä kierroksella 108. pelaajana KHL:n varaustilaisuudessa 2016. Kaudella 2016–2017 hänen oli vaikeampi löytää yhteistä säveltä Pelicansin kanssa ja Repo haki syksyn mittaan pelituntumaa myös Peliitoista, kunnes lokakuussa 2016 hän siirtyi kevääseen 2019 asti ulottuvalla sopimuksella Tapparaan. Repo teki siellä 46 runkosarjaottelussa 32 tehopistettä. Hän jakoi kuudella osumallaan koko pudotuspelien maalipörssin voiton KalPan Janne Keräsen, JYPin Michel Miklíkin ja HIFK:n Juuso Puustisen kanssa. Repo voitti kauden päätteeksi Suomen-mestaruuden.

Florida Panthers varasi Revon yli-ikäisenä (21 vuotta) kuudennella kierroksella 184. pelaajana NHL:n varaustilaisuudessa 2017. Vain noin viikoa myöhemmin heinäkuussa hän teki seuran kanssa kolmivuotisen tulokassopimuksen. Revon kausipalkka NHL:ssä on 925 000 dollaria ja farmissa 70 000 dollaria. Syksyn 2017 harjoitusleirin päätteeksi hänet lähetettiin AHL-joukkue Springfield Thunderbirdsiin. Repo ei kuitenkaan aloittanut kauttaan Pohjois-Amerikassa, vaan palasi loppukauden 2017–2018 lainasopimuksella Tapparaan. Hän jakoi 14 osumallaan joukkueen sisäisen maalipörssin toisen sijan Jukka Peltolan kanssa edellään vain Jere Karjalainen. Pudotuspeleissä Revon neljästä maalista kolme oli voittomaaleja. Lisäksi neljännessä välieräottelussa 9. huhtikuuta 2018 Turun Palloseuraa vastaan hän onnistui tekemään tehot 1+3=4. Repo syötti Tapparan 6–5-jatkoaikavoittoon päättyneessä ottelussa Jukka Peltolan tekemän voittomaalin, joka syntyi ensimmäisessä jatkoerässä ajassa 74.06. Joukkue eteni tämän myötä välieriin otteluvoitoin 4–0. Repo voitti kauden päätteeksi SM-hopeaa.

Lokakuussa 2018 Repo haastoi Tapparan oikeuteen, kun hän katsoi katsoi, että hänellä olisi sopimusten mukaan ollut oikeus saada seurlata työsuhteiden päättyessä lomakorvausta pitämättä jääneistä vuosilomistaan. Helmikuussa 2019 käräjäoikeus vahvisti päätöksessään, että Revolla oli työsuhteessaan kaudella 2017–2018 oikeus saada vuosilomalaissa määriteltyä lomakorvausta siltä osin, kun hän ei saanut pitää vuosilomalain perusteella kertyneitä lomia. Tamhockey Oy joutui maksamaan Revolle kaudelta 2017–2018 lomakorvauksia 2 924,10 euroa viivästyskorkoineen ja 1 740,53 euroa odotusajan palkkaa viivästyskorkoineen. Käräjäoikeuden mukaan Repo ei saanut 29.9.2017–30.4.2018 voimassa olleen työsuhteen aikana pitää kaikkia lomia, joita hänelle on vuosilomalain perusteella kertynyt. Lisäksi käräjäoikeus määräsi Tapparan korvaamaan kaikkiaan puolet Revon oikeudenkäyntikulujen määrästä eli yhteensä 44 776,80 euroa viivästyskorkoineen.

Syksyn 2018 Florida Panthers lähetti Revon Springfield Thunderbirdsin AHL-joukkueen vahvuuteen. Hän pelasi siellä koko kauden 2018–2019, jolloin Repo teki 64 runkosarjaottelussa tehot 12+8=20. Syksyn 2019 harjoitusleirin päätteeksi Panthers lähetti hänet jälleen Thunderbirdsin vahvuuteen. Repo pelasi siellä 17 ottelua tehopistein 3+3=6, kunnes joulukuussa seura asetti hänet ehdottomalla siirtolistalle. Koska mikään toinen NHL-seura ei napannut Repoa vuorokauden kuluessa, hänen sopimuksensa Panthersin kanssa purettiin. Repo siirtyi tämän jälkeen loppukauden 2019–2020 kattavalla sopimuksella Rauman Lukkoon. Hän avasi joukkueessa maalitilinsä viidennessä ottelussaan 4. tammikuuta 2020 vieraissa Turun Palloseuraa vastaan kolmella osumalla tehtyään liigauransa ensimmäisen kypärätempun. Revon ensimmäinen maali hyväksyttiin videotarkistuksen jälkeen ja se jäi Lukon 0–5-voittoon päättyneen ottelun voittomaaliksi. Juhani Tamminen valitsi hänet ottelun Alumnien tähtien ykköstähdeksi. Toukokuussa 2020 Repo teki Lukon kanssa vuoden mittaisen jatkosopimuksen.

Kaudella 2020–2021 Repo teki kolmannessa finaaliottelussa 10. toukokuuta 2021 vieraissa Turun Palloseuraa vastaan Lukon voittomaalin, kun hänen vastustajan tyhjään maaliin tekemä osumansa vei joukkueen 0–2-johtoon 1.45 minuuttia ennen varsinaisen peliajan päättymistä, kun TPS haki tasoitusta ilman maalivahtia. Molemmat joukkueet kuitenkin onnistuivat vielä kertaalleen maalinteossa ottelun aikana ja Lukko voitti ottelun näin ollen lukemin 1–3. Joukkue eteni aina Suomen-mestaruuteen saakka. Kesäkuussa 2021 Repo teki Lukon kanssa vuoden mittaisen jatkosopimuksen. Kaudella 2021–2022 Repo oli 21 osumallaan joukkueen paras maalintekijä, kuten myös Mestarien liigassa viidellä osumallaan Linus Nymanin kanssa. Hänen SM-liigamaaleistaan yhdeksän syntyi tammikuussa ja Repo valittiin liigan tammikuun kuukauden pelaajaksi. Syyskuussa 2021 Repo joutui yli kuukaudeksi sivuun loukkaantumisen vuoksi ja hän palasi kaukaloihin marraskuun maaottelutauon jälkeen. Revolla oli Lukko-sopimuksessa optio ulkomaille siirtymisestä, mutta hän kuitenkin jätti sen käyttämättä ja toukokuussa 2022 Revon uutisoitiin jatkavan seurassa.

Repo nimettiin kaudeksi 2022–2023 Lukon varakapteeniksi. Hän jakoi 14 osumallaan joukkueen sisäisen maalipörssin voiton Gabriel Fontainen kanssa. Toukokuussa 2023 Repo teki Lukon kanssa kaksivuotisen jatkosopimuksen, jonka jälkimmäinen kausi sisältää option ulkomaille siirtymisestä. Kaudella 2023–2024 hän teki SM-liigan yhden kauden piste-ennätyksensä tehoilla 20+25=45, joilla Repo voitti joukkueen sisäisen piste- ja maalipörssin. Hän jakoi SM-liigan maalipörssin kymmenennen sijan kuuden muun pelaajan kanssa. Maaliskuussa 2024 Lukko tiedotti, että Repo ei käytä sopimuksessaan ollutta optiota ulkomaille siirtymisestä ja jatkaa seurassa. Kaudeksi 2024–2025 Repo nimettiin Lukon kapteeniksi. Hän oli joukkueen paras maalintekijä tehtyään 50 runkosarjaottelussa 22 osumaa, joilla Repo sijoittui SM-liigan maalipörssissä kymmenenneksi. Hänen kautensa päättyi loukkaantumiseen kuitenkin aivan runkosarjan lopulla maaliskuussa 2025.

Kaudeksi 2025–2026 Repo siirtyi kaksivuotisella sopimuksella Helsingin IFK:hon.

 Maajoukkueura 

Repo pelasi alle 20-vuotiaiden MM-kilpailuissa vuonna 2016, jolloin hän voitti maailmanmestaruuden. Yhteensä Repo on pelannut 19 nuorten ja 13 poikien maaottelua. Hän putosi viimeisten joukossa alle 18-vuotiaiden MM-joukkueesta vuoden 2014 turnaukseen.

Suomen A-maajoukkueessa Repo on pelannut 11 ottelua tehopistein 2+2=4.Tilanne 9.2.2025 Hän teki A-maajoukkuedebyyttinsä Swiss Ice Hockey Gamesin toisessa ottelussa 17. joulukuuta 2022 Sveitsin Fribourgissa Ruotsia vastaan. Repo merkittiin Suomen kolmosketjun oikeaan laitaan Juhani Tyrväisen ja Harri Pesosen viereen. Ensimmäisen A-maajoukkuemaalinsa hän teki 10. huhtikuuta 2024 Riiassa pelatussa harjoitusottelussa Latviaa vastaan, jolloin Revon osuma ratkaisi Suomelle 2–3-jatkoaikavoiton ajassa 63.44.

 Muuta 
Repo pyrki ja hyväksyttiin opiskelijaksi lahtelaiseen Salpausselän urheilulukioon vuonna 2012, mutta valmistui ylioppilaaksi Lahden lyseon lukiosta keväällä 2016 Salpausselän lukion ja Lahden lyseon lukion yhdistyttyä vuonna 2014.

 Tilastot 
 2013–2014  Pelicans  A-SM  45  14  22  36  32  11  0  3  3  10 2014–2015  Pelicans  A-SM  19  7  8  15  67  –  –  –  –  –   Pelicans  SM-liiga  10  0  0  0  2  –  –  –  –  –   Peliitat  Mestis  4  0  0  0  2  –  –  –  –  –   Sioux City Musketeers  USHL  25  6  9  15  20  5  0  0  0  2  2015–2016  Pelicans  A-SM  2  3  3  6  0  –  –  –  –  –        JMM  7  1  0  1  0   Pelicans  SM-liiga  50  15  13  28  14  6  0  2  2  4   Peliitat  Mestis  1  1  2  3  0  –  –  –  –  – 2016–2017  Pelicans  SM-liiga  8  0  3  3  2  –  –  –  –  –   Peliitat  Mestis  4  2  2  4  4  –  –  –  –  –   Tappara  SM-liiga  46  11  21  32  78  18  6  1  7  16  2017–2018  Tappara  SM-liiga  50  14  12  26  68  15  4  3  7  41 2018–2019  Springfield Thunderbirds  AHL  64  12  8  20  45  –  –  –  –  – 2019–2020  Springfield Thunderbirds  AHL  17  3  3  6  12  –  –  –  –  –   Lukko  SM-liiga  28  10  13  23  31  –  –  –  –  – 2020–2021  Lukko  SM-liiga  58  13  20  33  64  10  2  4  6  2  2021–2022  Lukko  SM-liiga  40  21  9  30  12  7  1  1  2  0 2022–2023  Lukko (A)  SM-liiga  54  14  14  28  24  5  0  1  1  2 2023–2024  Lukko (A)  SM-liiga  56  20  25  45  47  3  2  0  2  2 2024–2025  Lukko (C)  SM-liiga  50  22  21  43  20  –  –  –  –  – 10 kautta  yhteensä  SM-liiga  450  140  151  291  362  64  15  12  27  67 2 kautta  yhteensä  AHL  81  15  11  26  57  –  –  –  –  – 3 kautta  yhteensä  Mestis  9  3  4  7  6  –  –  –  –  –

 Lähteet 

 Viitteet 

Luokka:Suomalaiset jääkiekkoilijat
Luokka:Florida Panthersin varaamat pelaajat
Luokka:Vuonna 1996 syntyneet
Luokka:Elävät henkilöt